ফুটবল ইতিহাসে সেরা গোলরক্ষকদের তালিকা করলে তার নামটি থাকবে উপরের দিকে। সর্বকালের সেরা ফুটবলার কে? এই প্রশ্ন নিয়ে বিতর্ক চললেও সর্বকালের সেরা গোলরক্ষক যে লেভ ইয়াশিন, তা নিয়ে কোনো বিতর্ক নেই। অসাধারণ রিফ্লেক্স ও কালো জার্সি পরার সুবাদে তার ডাকনাম ছিল ‘দ্য ব্ল্যাক স্পাইডার’। গোলরক্ষকরা যে আধুনিক ফুটবলে সুইপার ডিফেন্ডার হিসেবে খেলতে পারে সেটা প্রথম দেখা গিয়েছিল এই ইয়াশিনের সৌজন্যে। টানা ১৩ বছর তিনি সোভিয়েত গোলপোস্টের নিচে ছিলেন দলের এক নম্বর পছন্দ। ক্লাব ফুটবলে তিনি ডায়নামো মস্কোতে ২০টি বর্ণাঢ্য বছর কাটিয়েছেন। তবে আক্ষেপের ব্যাপার হলো বিশ্বকাপে কখনোই তার দল সেমিফাইনালের ওপরে উঠতে পারেনি, আর জেতা হয়নি বিশ্বকাপ।